2023 m. I ketvirtį tikrintų Kauno lopšelių-darželių interneto svetainių kalbos klaidų apžvalga

Lopšelių-darželių interneto svetainės skirtos vaikų tėvams, pedagogams. Su jose skelbiama informacija gali susipažinti visuomenė. Interneto svetainė reprezentuoja įstaigą. Todėl lopšelių-darželių interneto svetainių kalba turėtų būti taisyklinga. Galima pasidžiaugti, kad yra lopšelių-darželių, kurių interneto svetainių tekstai yra rengiami atsakingai, laikomasi bendrinės kalbos normų. Tačiau yra ir tokių interneto svetainių, kuriose gana daug kalbos klaidų, tekstai skelbiami su gramatinėmis, rašybos, skyrybos, leksikos ir net korektūros klaidomis, parengti skubotai ir neatidžiai. Beveik visų tikrintų lopšelių-darželių interneto svetainėse kartojamos tos pačios kalbos klaidos. Apžvalgoje aptariamos būdingiausios.

*Netaisyklingai rašomi simboliniai pavadinimai*. Simboliniai pavadinimai yra išskiriami. Galimi keli išskyrimo būdai: kabutės, spalva, kitoks šriftas, raidžių dydis. Netaisyklingai rašomos kabutės. Kabučių rašyba yra reglamentuota 2019 m. lapkričio 7 d. VLKK nutarimu Nr. N-8 (178) patvirtintose Lietuvių kalbos skyrybos taisyklėse. Lietuviškos kabutės rašomos taip: (atidaromosios) „ “ (uždaromosios):

lopšelis-darželis Girinukas (=Kauno lopšelis-darželis „Girinukas“);

Boružėlių grupei (=„Boružėlių“ grupei);

uždaras Facebook ir kitas grupes (=uždaras socialinio tinklo „Facebook“ ir kitas grupes; feisbuko ir kitas grupes);

″Paparčio″ pradine mokykla (=„Paparčio“ pradine mokykla);

projektus: ″Bežodės knygos″, ″Natų šeimos istorija″ (=projektus: „Bežodės knygos“, „Natų šeimos istorija“);

lopšelio–darželio “Klausutis” (=lopšelio-darželio „Klausutis“);

ikimokyklinio ugdymo “Bitučių” grupėje ir priešmokyklinio ugdymo “Drugelių” grupėje (=ikimokyklinio ugdymo „Bitučių“ grupėje ir priešmokyklinio ugdymo „Drugelių“ grupėje);

suteiktas "Girstučio" pavadinimas (=suteiktas „Girstučio“ pavadinimas);

"Ramunėlės" grupė (=„Ramunėlės“ grupė);

lopšelyje-darželyje “Girstutis“ (=lopšelyje-darželyje „Girstutis“);

priešmokyklinių grupių „Dobilėlis „ ir „Tulpytė“ (= priešmokyklinių grupių „Dobilėlis“ ir „Tulpytė“);

“Linelio”, “Rugelio”, ”Ramunėlės”, “Ąžuolėlio” grupėms (=„Linelio“, „Rugelio“, „Ramunėlės“, „Ąžuolėlio“ grupėms);

“Kas kūdroje gyvena?” (=„Kas kūdroje gyvena?“).

*Netaisyklingai vartojami brūkšnelis ir brūkšnys*. Brūkšnelis ir brūkšnys yra skirtingi ženklai. Brūkšnelis yra rašybos ženklas. Brūkšnys gali būti vartojamas ir kaip skyrybos, ir kaip rašybos ženklas. Tarp laiko, kiekio, atstumo ribų rašomas ilgas brūkšnys be tarpų:

2022-2023 mokslo metams (=2022–2023 mokslo metams);

2022 - 2023 mokslo metai (=2022–2023 mokslo metai);

birželio-liepos mėn. (=birželio–liepos mėn.);

6.30 -18.30 (=6.30–18.30);

1 – 3 vaikai (=1–3 vaikai);

3-6 metų (=3–6 metų).

*Tarp sintaksiškai lygiaverčių daiktavardžių rašomas brūkšnelis be tarpų*:

lopšelio–darželio (=lopšelio-darželio).

*Tarp dviejų sutrumpinimų, sutrumpinimo ir po jo einančio žodžio, skaičiaus ir sutrumpinimo, procento ženklo paliekamas tarpas*:

El.p. (=El. p.);

e.paštas (=e. paštas);

10d. (=10 d.);

2020m. (=2020 m.);

2,40€ (=2,40 €);

0,65€ (=0,65 €);

92% (=92 %);

10% (=10 %);

40% (=40 %).

*Tarp sintaksiškai nelygiaverčių daiktavardžių brūkšnelis nerašomas*:

pieniška-makaronų sriuba (=pieniška makaronų sriuba);

pieniška-kukurūzų kruopų košė (=pieniška kukurūzų kruopų košė);

pieniška-miežinių kruopų košė (=pieniška miežinių kruopų košė);

varškės-ryžių apkepas (=varškės ir ryžių apkepas; varškės, ryžių apkepas);

grietinės-pomidorų padažas (=grietinės ir pomidorų padažas; grietinės, pomidorų padažas);

tarp brolių-seserų (=tarp brolių ir seserų).

*Priedą, skiltį ir pan. žymintis skaitmuo rašomas prieš atitinkamą žodį*:

priedas Nr.1 (=1 priedas);

priedas Nr. 2 (=2 priedas);

priedas 7 (=7 priedas);

priedas 5 (=5 priedas).

*Netaisyklingai vartojamas vietininko linksnis*. Būdui reikšti vietininkas vengtinas:

savo kompetencijos ribose (=pagal savo kompetenciją; neperžengdami savo kompetencijos).

*Žodžių junginiuose su būdvardžiu* ***elektroninis, -ė*** *brūkšnelis nerašomas*. Šiuose žodžių junginiuose trumpinamas tik pirmas žodis, po santrumpos rašomas taškas:

E-dienyne (=E. dienyne).

*Vietoj praleistos tarinio jungties arba savarankiškos sakinio dalies rašomas brūkšnys iš abiejų pusių paliekant tarpą*:

kodekso paskirtis - išryškinti profesinės etikos (=kodekso paskirtis – išryškinti profesinės etikos);

programos tikslas –užtikrinti (=programos tikslas – užtikrinti);

mūsų tikslas- sveikas, kūrybingas, savimi pasitikintis vaikas (=mūsų tikslas – sveikas, kūrybingas, savimi pasitikintis vaikas);

nuotolinis darbas–įprastas darbuotojo darbas (=nuotolinis darbas – įprastas darbuotojo darbas).

*Abstrakčiųjų daiktavardžių naudininkas nevartotinas tikslui su paskirties atspalviu reikšti*:

panaudota pasiekimų gerinimui (=panaudota pasiekimams gerinti);

metodo diegimui (=metodams diegti);

aplinkos atnaujinimui (=aplinkai atnaujinti).

*Oficialūs valstybinės valdžios įstaigų pavadinimai prasideda tikriniu šalies vardu* – Lietuvos Respublika. Kiti pavadinimą sudarantys daiktavardžiai yra bendriniai, todėl rašomi mažąja raide. Pagal tą pačią taisyklę rašomi ir neoficialūs pavadinimai su santrumpomis. Taip rašomi ir sutrumpinti įstatymų pavadinimai:

LR Švietimo ir mokslo ministerijos (=LR švietimo, mokslo ir sporto ministerijos);

Lietuvos Respublikos Švietimo įstatyme (=Lietuvos Respublikos švietimo įstatyme);

LR Švietimo įstatyme (=LR švietimo įstatyme).

Parengta 2023 05 26